Előterjesztés Zalakaros Város Önkormányzata Képviselőtestülete 2024. február 22-én tartandó ülésére
Tárgy: A Zalakarosi Óvoda és Bölcsőde intézményegységeinek 2024. évi zárva tartása
Előterjesztést készítette: Torma László aljegyző
Tisztelt Képviselőtestület!

A Zalakarosi Óvoda és Bölcsőde vezetőjének tájékoztatása alapján az intézményegységek (bölcsőde, óvoda) 2024. július 1-től július 26-ig, a konyha 2024. július 1-től július 19-ig tervezik a nyári leállást. 

Az intézményvezető levelét csatoltuk az előterjesztéshez.

Jogszabályi rendelkezés az óvoda és a bölcsőde nyári nyitvatartási rendjére vonatkozóan határoz meg feladatot a fenntartó részére.

A nemzeti köznevelésről szóló 2011. évi CXC. törvény 83.§ (2) bekezdés b) pontja alapján az önkormányzati fenntartású óvodák nyitvatartásáról a fenntartó jogosult dönteni.

A nevelési-oktatási intézmények működéséről és a köznevelési intézmények névhasználatáról szóló 20/2012.(VIII. 31.) EMMI rendelet 3. § (7) bekezdése előírja, hogy az óvoda nyári zárva tartásáról legkésőbb február 15-ig a szülőket tájékoztatni kell.

A gyermekek védelméről és a gyámügyi igazgatásról szóló 1997. évi XXXI. 43.§ (4) bekezdése úgy rendelkezik, hogy a bölcsőde nyári nyitvatartási rendjét a fenntartó hagyja jóvá. A fenntartó a bölcsődei szünet idejére a szülő, törvényes képviselő kérésére gondoskodik a gyermek intézményi gondozásának, nevelésének megszervezéséről.
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 37. § (3) bekezdése alapján a fenntartó minden év február 15-éig tájékoztatja a szülőket a bölcsődei ellátást nyújtó intézmény, szolgáltató nyári nyitvatartási rendjéről. A nyári zárva tartás időtartamát a fenntartó legfeljebb öt hétben határozhatja meg.

 A nemzeti köznevelésről szóló 2011. évi CXC. törvény 4. § 19. pontjában megfogalmazottak szerint a nevelési év az óvodában „szeptember 1-jétől a következő év augusztus 31-éig tartó időszak”. 
Mindezek alapján szülői igény esetén a gyermek óvodai napközbeni ellátását a nyári leállás ideje alatt is biztosítani kell. 

A fenti, a fenntartó számára előírt kötelezettség teljesítése érdekében a tavalyi évben Zalakaros Város Önkormányzata valamint a Galambok és Zalaszentjakab Községek Önkormányzatának Intézményfenntartó Társulása között határozatlan időre megállapodás jött létre a szerződő felek által fenntartott intézmények nyári és egyéb rendkívüli zárva tartásának időszakában történő óvodai ellátási rendről, így biztosított az óvodák nyári leállásának idejére a kölcsönösség elvének figyelembevételével a gyermekek napközbeni ellátásának lehetősége. Szintén a tavalyi évben határozatlan időre Zalakaros Város Önkormányzata, valamint Nagyrécse Község Önkormányzata között megállapodás jött létre a szerződő felek által fenntartott intézmények nyári zárva tartásának időszakában történő bölcsődei és óvodai ellátási rendről.
A helyi önkormányzat egyik alapvető célja és feladata, hogy a lakosság számára helyben biztosítsa megfelelő színvonalon a helyi közszolgáltatásokat, és jogos szülői igény, hogy a bölcsődei, óvodai ellátást helyben biztosítsa az önkormányzat abban az esetben is, ha a szülő nem vagy nehezen tudja megoldani a gyermekek napközbeni felügyeletét. 

A másik oldalról pedig az intézményvezető indoka az óvoda és bölcsőde négy hetes leállására, hogy az 50 napra emelkedett szabadság csak így adható ki.

A munka törvénykönyvéről szóló 2012. évi I. törvény alapján:
122. § (1) A szabadságot – a munkavállaló előzetes meghallgatása után – a munkáltató adja ki.

(2) A munkáltató évente hét munkanap szabadságot – a munkaviszony első három hónapját kivéve – legfeljebb két részletben a munkavállaló kérésének megfelelő időpontban köteles kiadni. Ennek során a 121. § megfelelően irányadó. A munkavállalónak erre vonatkozó igényét legalább tizenöt nappal a szabadság kezdete előtt be kell jelentenie.

(3) A szabadságot – eltérő megállapodás hiányában – úgy kell kiadni, hogy a munkavállaló naptári évenként egy alkalommal, legalább tizennégy egybefüggő napra mentesüljön a munkavégzési és rendelkezésre állási kötelezettsége alól. E tekintetben – a szabadságként kiadott napon túl – a heti pihenőnap (heti pihenőidő), a munkaszüneti nap és az egyenlőtlen munkaidő-beosztás szerinti szabadnap vehető figyelembe.

(4) A szabadság kiadásának időpontját a munkavállalóval legkésőbb a szabadság kezdete előtt tizenöt nappal közölni kell.
A fenti szabályok értelmében az intézményvezető tervezetten, iskolai szünetekhez, ünnepekhez kötődően, őszi-téli a gyermekek jelentős részét érintő megbetegedések idején kiadhatja a szabadságot, így ezen indok miatt nem válik szükségessé a négy hét egybefüggő leállás. Erre tekintettel a határozati javaslat egy „B” verziót is tartalmaz, mely az intézmény egészére három hetes leállást javasol. 
Határozati javaslat:

„A” verzió

1./ Zalakaros Város Önkormányzat Képviselőtestülete a Zalakarosi Óvoda és Bölcsőde bölcsődei, óvodai intézményegységében 2024. július 1-től július 26-ig, valamint a konyhán 2024. július 1-től 19-ig tartó nyári leállás idejét jóváhagyja.
2./ Zalakaros Város Önkormányzat Képviselőtestülete felkéri a Zalakarosi Óvoda és Bölcsőde intézményvezetőjét, hogy a szülőket a nyári zárva tartásról tájékoztassa.
Határidő: azonnal
Felelős: Novák Ferenc polgármester
Operatív felelős: Torma László aljegyző
                             Baloghné Fábos Éva intézményvezető
                          
„B” verzió

1./ Zalakaros Város Önkormányzat Képviselőtestülete a Zalakarosi Óvoda és Bölcsőde bölcsődei, óvodai intézményegységében, valamint a konyhán 2024. július 1-től 19-ig tartó nyári leállás idejét jóváhagyja.
2./ Zalakaros Város Önkormányzat Képviselőtestülete felkéri a Zalakarosi Óvoda és Bölcsőde intézményvezetőjét, hogy a szülőket a nyári zárva tartásról tájékoztassa.
Határidő: azonnal

Felelős: Novák Ferenc polgármester
Operatív felelős: Torma László aljegyző
                             Baloghné Fábos Éva intézményvezető
Zalakaros, 2024. február 7.
Novák Ferenc
 polgármester
